Nariadenie Komisie (ES) č. 1983/2003
zo 7. novembra 2003,
ktorým sa vykonáva nariadenie (ES) č. 1177/2003 Európskeho parlamentu a Rady o štatistike spoločenstva o príjmoch a životných podmienkach (EU-SILC), pokiaľ ide o zoznam cieľových primárnych premenných
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie (ES) č. 1177/2003 Európskeho parlamentu a Rady zo 16. júna 2003 o štatistike spoločenstva o príjmoch a životných podmienkach (EU-SILC) [1], najmä na jeho článok 15 odsek 2 písmeno a),
keďže:
(1) Nariadenie (ES) č. 1177/2003 vytvorilo spoločný rámec pre systematickú tvorbu štatistiky spoločenstva o príjmoch a životných podmienkach, zahrňujúcej porovnateľné a včasné, prierezové a dlhodobé údaje o príjmoch a zložení hmotnej núdze a sociálneho vylúčenia na národnej úrovni a na úrovni Európskej únie.
(2) Podľa článku 15 ods. 2 písm. a) nariadenia (ES) č. 1177/2003 sú vykonávacie opatrenia potrebné na definovanie zoznamu cieľových primárnych premenných, zahrnutých v každej oblasti prierezovej zložky a zoznamu cieľových premenných zahrnutých v dlhodobej zložke, vrátane špecifikácie kódov premenných a technického formátu prenosu dát.
(3) Opatrenia ustanovené v tomto nariadení sú v súlade so stanoviskom Výboru pre štatistický program,
PRIJALA TOTO NARIADENIE:
Článok 1
Zoznam cieľových primárnych premenných, kódov premenných a technický formát prevodu dát na základné operácie štatistiky spoločenstva o príjmoch a životných podmienok (EU-SILC) sú ustanovené v prílohe.
Článok 2
Toto nariadenie nadobúda účinnosť dvadsiaty deň po jeho uverejnení v Úradnom vestníku Európskych spoločenstiev.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 7. novembra 2003